2. ลักษณะการประกอบธุรกิจ

2.1 ประวัติความเป็นมา

ก่อนที่จะมาเป็นบริษัท สยามอินเตอร์ มัลติมีเดีย จำกัด (มหาชน)
บริษัทได้มีรากฐานการก่อตั้งมาจากผู้บริหารและผู้ถือหุ้นกลุ่มเดียวกับของบริษัท สยามสปอร์ต ซินดิเคท
จำกัด (มหาชน) ที่ก่อตั้งโดยคุณระวิ โหลทอง
ซึ่งปัจจุบันเป็นบริษัทที่จดทะเบียนอยู่ในตลาดหลักทรัพย์แห่งประเทศไทย และเป็นผู้ถือหุ้นใหญ่ของบริษัท
โดยมีสัดส่วนการถือหุ้นอยู่ที่ร้อยละ 13.25 โดยเมื่อปี 2533 คุณสมลักษณ์ โหลทอง
ซึ่งเป็นภรรยาของคุณระวิ โหลทองได้ออกมาก่อตั้งบริษัท สยามคอมิคส์ จำกัด
ด้วยทุนจดทะเบียนเริ่มต้น 1 ล้านบาท และเพิ่มเป็น 20 ล้านบาทในปี 2536 ต่อมาคุณสมลักษณ์
โหลทองได้ขายหุ้นส่วนนี้ออกไป และบริษัทมีการเพิ่มทุนจาก 20 ล้านบาท เป็น 150 ล้านบาท ในปี
2539 โดยมีบริษัท กิเลนการพิมพ์ จำกัด บมจ. สยามสปอร์ต ซินดิเคท
และกลุ่มผู้บริหารและกรรมการของบริษัทเข้ามาซื้อหุ้นเพิ่มทุนในครั้งนี้
ปัจจุบันบริษัทกิเลนการพิมพ์ไม่ได้เป็นผู้ถือหุ้นของบริษัทอีกต่อไปเนื่องจากได้ขายหุ้นส่วนที่ถืออยู่ออกไปให้กับบุคคลภายนอก
ส่วนผู้บริหารของบริษัทและบมจ.สยามสปอร์ตซินดิเคท ก็ได้แยกออกจากกันอย่างสิ้นเชิง โดยปัจจุบัน
บมจ. สยามสปอร์ตซินดิเคท ยังมีความเกี่ยวข้องอยู่เพียงแต่ในฐานะผู้ถือหุ้นใหญ่ของบริษัทเท่านั้น
และกำลังจะเสนอขายหุ้นของบริษัทที่ถืออยู่ทั้งจำนวนออกจำหน่ายแก่ประชาชนพร้อมกับการเสนอขายหุ้นของบริษัทในครั้งนี้ด้วย
นอกจากนี้ บริษัทได้เคยซื้อหุ้นของบมจ.สยามสปอร์ตเพื่อเป็นการลงทุน ตั้งแต่ปี 2539 จำนวน
228,500 หุ้นที่ราคาตลาดเฉลี่ยหุ้นละ 118.14 บาท โดยในขณะนั้นมีมูลค่าที่ตราไว้ 10 บาท
ปัจจุบัน บริษัทมีการถือหุ้นใน บมจ.สยามสปอร์ตอยู่เป็นจำนวน 4,676,000 หุ้น มูลค่าที่ตราไว้หุ้นละ
1 บาท คิดเป็นร้อยละ1.98 ของจำนวนหุ้นทั้งหมด

ในช่วงแรก บริษัทฯ มีเป้าหมายที่จะตีพิมพ์และจำหน่ายหนังสือการ์ตูนจากประเทศญี่ปุ่น
และการ์ตูนของไทยบางส่วน ต่อมา บริษัทฯ
ได้ขยายไปสู่การซื้อลิขสิทธ์หนังสือการ์ตูนจากประเทศอื่นๆ อาทิ เกาหลี ฮ่องกง และไต้หวัน ดังนั้น
เพื่อเป็นการสนองความต้องการของตลาดการ์ตูนขนาดใหญ่ในประเทศไทย
บริษัทได้รับโอนธุรกิจด้านจัดพิมพ์หนังสือนิยายกำลังภายในจาก บริษัท สยามสปอร์ตพริ้นติ้ง จำกัด
ในปี 2537 และรับโอนกิจการคลื่นวิทยุข่าวกีฬาจาก บริษัท สยามเทเลซีน จำกัด ในปี 2545 ปี
2546 บริษัทฯ จึงได้เปลี่ยนชื่อเป็น บริษัท สยามอินเตอร์ มัลติมีเดีย จำกัด
โดยมีการพัฒนาอย่างต่อเนื่องและประสบความสำเร็จในตลาดหนังสือการ์ตูนและนิยายกำลังภายในเพิ่มขึ้นเรื่อยๆ
ในช่วงทศวรรษที่ผ่านมา บริษัทฯ ประสบความสำเร็จในตลาดหนังสือการ์ตูน และพ๊อคเก็ตบุ๊คส์
โดยบริษัทฯ ได้ครองส่วนแบ่งในตลาดหนังสือการ์ตูนมากที่สุด
และซื้อลิขสิทธิ์พ็อคเก็ตบุ๊คจากญี่ปุ่นมากที่สุดในประเทศไทย

นอกจากนี้ บริษัทฯ มีธุรกิจอีกประเภทหนึ่งที่ทำรายได้หลักให้แก่บริษัทคือ
การดำเนินงานผลิตและดำเนินรายการวิทยุด้านกีฬาและบันเทิง ภายใต้ชื่อสถานีรายการ Sport
Radioที่ได้เริ่มดำเนินรายการเองมาตั้งแต่ปี 2545
โดยได้ทำสัญญาร่วมดำเนินกิจการกับองค์การสื่อสารมวลแห่งประเทศไทย (อ.ส.ม.ท.)
ในลักษณะการเช่าช่วงออกอากาศช่วงเวลา 17.00 - 02.00 นาฬิกาของทุกวัน
และดำเนินรายการผ่านทั้งคลื่น AM และ FM อีก 7 สถานี ครอบคลุม 53 จังหวัดทั่วประเทศ
ซึ่งมีสถานี AM 1422 KHz. ที่มีการออกอากาศตลอด 24 ชั่วโมง และกำลังจะออกอากาศสถานี 24
ชั่วโมงเพิ่มอีก 1 สถานี FM 106.75 MHz. ซึ่งจะเริ่มตั้งแต่วันที่ 1 มกราคม 2548

การเปลี่ยนแปลงและพัฒนาการที่สำคัญ

ปี 2533 จัดตั้งบริษัท สยามคอมิคส์ จำกัด ด้วยทุนจดทะเบียน 1 ล้านบาท แบ่งออกเป็น 10,000 หุ้น ที่ราคาหุ้นละ 100 บาท

ปี 2536 เปลี่ยนชื่อจาก บริษัท สยามคอมิคส์ จำกัดเป็น บริษัท สยามอินเตอร์ คอมิคส์ จำกัด

  และในปีเดียวกันนั้น บริษัทฯ เพิ่มทุนจดทะเบียนเป็น 20,000,000 บาท แบ่งออกเป็น 200,000
  หุ้น มูลค่าหุ้นละ 100 บาท

  บริษัทฯ ได้เริ่มพิมพ์และจำหน่ายการ์ตูนลิขสิทธิ์จากประเทศญี่ปุ่น ฉบับแปลเป็นภาษาไทย
  และได้ก่อตั้งสำนักพิมพ์สยาม อินเตอร์คอมิกส์เพื่อดูแลและรับผิดชอบการผลิตหนังสือการ์ตูนญี่ปุ่น
  ก่อนขยายสู่การ์ตูนเกาหลี และจีน ในเวลาต่อมา

ปี 2537 บริษัทฯ ได้ก่อตั้งร้าน “บ้านการ์ตูน” ที่ศูนย์การค้า Seacon Square ถนนศรีนครินทร์
เป็นสาขาแรกเพื่อจำหน่ายหนังสือของสำนักพิมพ์ของบริษัทฯ และหนังสือจากสำนักพิมพ์อื่นๆ

ปี 2539 บริษัทฯ ได้มีการเพิ่มทุนอีกครั้งเพื่อรองรับการขยายตัวของกิจการจาก 20 ล้านบาท เป็น
150 ล้านบาท และเปลี่ยนมูลค่าหุ้นที่ตราไว้จากหุ้นละ 100 บาท เป็นหุ้นละ 10 บาท แบ่งออกเป็น
15 ล้านหุ้น

ปี 2542 ได้รับสัมปทานคลื่น Sport Radio FM 99 MHz.จาก อ.ส.ม.ท. และได้ให้ บริษัท
สยามเทเลซีน จำกัด เช่าช่วงไปผลิตรายการ

ปี 2543 ก่อตั้งสำนักพิมพ์สยามอินเตอร์บุ๊คส์ เพื่อดูแลและรับผิดชอบการผลิตหนังสือพ็อคเก็ตบุ๊คส์
เรื่องไทยและเรื่องแปล

ปี 2545 รับโอนกิจการคลื่นวิทยุข่าวกีฬา 24 ชั่วโมง รายการ Sport Radio FM 99 MHz.
จากบริษัท สยามเทเลซีน จำกัด

ปี 2546 เพิ่มทุนจดทะเบียนจาก 150 ล้านบาท เป็น 170 ล้านบาท โดยแบ่งออกเป็น 17 ล้านหุ้น
มูลค่าหุ้นละ 10 บาท และเพื่อเป็นการสอดคล้องกับการขยายตัวของธุรกิจที่บริษัทฯ
ได้ริเริ่มที่จะขยายไปด้านสื่ออื่นๆ ให้หลากหลายมากขึ้น จึงได้เปลี่ยนชื่อบริษัทจาก บริษัท
สยามอินเตอร์ คอมิคส์ จำกัด เป็น บริษัท สยามอินเตอร์ มัลติมีเดีย จำกัด
และแปลงสภาพจากบริษัท จำกัด เป็น บริษัท จำกัด (มหาชน)

  นอกจากนั้น ในปีเดียวกันนี้ได้เปลี่ยนชื่อร้านหนังสือค้าปลีกจาก “บ้านการ์ตูน” มาเป็น “Siam
  Inter Book Friend”

ปี 2547 เพิ่มทุนจดทะเบียนจาก 170 ล้านบาทเป็น 240 ล้านบาท เพื่อรองรับการเพิ่มทุนจากการเสนอขายหุ้นเพิ่มทุนต่อประชาชนเป็นครั้งแรก โดยมีการนำหุ้นของผู้ถือหุ้นเดิมซึ่งเป็นผู้ถือหุ้นรายใหญ่ได้แก่ บมจ. สยามสปอร์ตซินดิเคททั้งจำนวน 22.52 ล้านหุ้น มาเสนอขายแก่ประชาชนในครั้งนี้ด้วย และเปลี่ยนแปลงมูลค่าที่ตราไว้จาก 5 บาท เป็น 1 บาท 

2.2 ภาพรวมในการประกอบธุรกิจ

ลักษณะการประกอบธุรกิจ

บริษัทฯ มีการแบ่งประเภทของการประกอบธุรกิจหลักตามประเภทของธุรกิจโดยแบ่งเป็น 4 ส่วนคือ

-   ธุรกิจสิ่งพิมพ์ โดยจัดพิมพ์และจำหน่ายหนังสือการ์ตูน พ็อคเก็ตบุ๊คส์ นิยายกำลังภายในจีน
    รวมถึงนิตยสารต่างๆ

-   ธุรกิจสื่อวิทยุ บริษัทฯ เป็นผู้ผลิตและจัดรายการวิทยุในคลื่น FM 99 Sport Radio
    และได้ขยายคลื่นวิทยุออกไปยังต่างจังหวัดอีก 5 คลื่น ในปี 2546 ครอบคลุมพื้นที่ 53
    จังหวัดในประเทศ หรือประมาณร้อยละ 70 ของประเทศไทย ตั้งแต่เดือนพฤษภาคม 2547
    เป็นต้นมา บริษัทฯ ได้ถูกลดเวลาออกอากาศของ FM 99 MHz. จาก 24 ชั่วโมง เหลือวันละ
    9 ชั่วโมง ดังนั้น บริษัทฯ จึงได้เพิ่มช่องสถานีอีก 2 สถานีเพื่อทดแทนเวลาที่หายไป
    โดยได้เพิ่มคลื่น AM 999 KHz. ออกอากาศเวลา 21.00 – 05.00 น. และ AM 1422
    KHz. ออกอากาศเป็นเวลา 24 ชั่วโมง ซึ่งทั้ง 2 สถานีได้สิ้นสุดสัญญาไปเมื่อสิ้นปี 2547
    ดังนั้น ตั้งแต่เดือนมกราคม 2548 นี้ บริษัทฯ
    ได้มีการเปลี่ยนแปลงคลื่นสถานีวิทยุโดยได้สิ้นสุดสัญญากับ อ.ส.ม.ท. คลื่น AM 999 KHz.
    และ คลื่น AM 1422 KHz. แล้วเพิ่มสถานี FM ในกรุงเทพฯ อีก 2 สถานีคือ สถานี FM
    94.00 MHz. ออกอากาศเวลา 19.30 – 05.00 น. และ FM 106.75 MHz.
    ซึ่งจะเป็นสถานีกีฬา Sport Radio 24 ชั่วโมง โดยได้เริ่มออกอากาศวันที่ 1 มกราคม
    2548 นี้ รวมเป็นทั้งหมด 7 คลื่นสถานีในปัจจุบัน โดยมีรายได้จากการรับจ้างลงโฆษณา
    การให้บริการข้อมูลกีฬา SMS และ Audiotext

-   ธุรกิจร้านค้าหนังสือ ร้านค้าปลีกจำหน่ายหนังสือการ์ตูน พ็อคเก็ตบุ๊ค หนังสือทั่วไป ซีดี วีซีดี
    และสื่อการศึกษา ภายใต้ร้านหนังสือชื่อ “Siam Inter Book Friend” ซึ่งมีสาขาทั้งหมด
    20 สาขา

-   ธุรกิจอื่นๆ โดยในปัจจุบัน บริษัทมีรายได้จากการให้เช่าตึกสำนักงานแก่ 2 บริษัท ได้แก่ บริษัท
    สยามสปอร์ต ซินดิเคท จำกัด (มหาชน) และ บริษัท กิเลนการพิมพ์ จำกัด

โครงสร้างรายได้ของบริษัทฯ

 ตารางแสดงมูลค่ารายได้รวมการจำหน่ายผลิตภัณฑ์หลักจำแนกตามประเภทของรายได้

  ------------------------------------------------------------------------------------------------
  รายได้จากการขายและบริการ   ปี 2547            ปี 2546            ปี 2545            ปี 2544   
  ------------------------ -------- -------- -------- -------- -------- -------- -------- --------
                           ล้านบาท   ร้อยละ    ล้านบาท   ร้อยละ    ล้านบาท   ร้อยละ    ล้านบาท   ร้อยละ

  รายได้จากธุรกิจสิ่งพิมพ์^(⊕)    381      77.34    250      71.02    170      71.73    156      76.10

  รายได้จากธุรกิจสื่อวิทยุ        83       16.79    85       24.15    46*      19.41    30**     14.63

  รายได้จากธุรกิจเช่า          18       3.58     12       3.41     19       8.02     17       8.29

  รายได้อื่นๆ^(†)             11       2.29     5        1.42     2        0.84     2        0.98

  รวม                      493      100.00   352      100.00   237      100.00   205      100.00
  ------------------------------------------------------------------------------------------------

หมายเหตุ : * ในปี 2544 จนถึงครึ่งปีแรกของปี 2545 รายได้จากธุรกิจสื่อวิทยุ
มาจากรายได้ค่าเช่าช่วงสัมปทานให้กับบริษัท สยามเทเลซีน จำกัด ไปดำเนินการผลิตรายการ
และบริษัทฯ ได้รับโอนกิจการของเทเลซีนในส่วนการผลิตรายการวิทยุมาในกลางปี 2545 ดังนั้น
รายได้ตั้งแต่กลางปี 2545 – 2546
จึงเป็นรายได้จากค่าโฆษณาวิทยุที่บริษัทผลิตและดำเนินรายการเอง

  ** รายได้จากสื่อวิทยุทั้งหมดในปี 2544 มาจากรายได้ค่าเช่าช่วงสัมปทานให้กับบริษัท
  สยามเทเลซีน จำกัด

^(†) รายได้อื่นๆ อาทิเช่นรายได้จากการจัดกิจกรรมในปี 2547 ดอกเบี้ยรับ เงินปันผลรับ เป็นต้น

^(⊕) รวมรายได้จากธุรกิจร้านหนังสือและรายได้ค่าโฆษณาสิ่งพิมพ์ด้วย

เป้าหมายการดำเนินธุรกิจ

บริษัทฯ
มีการมุ่งเน้นให้มีการพัฒนาทั้งในปัจจุบันและอนาคตอย่างต่อเนื่องเพื่อความสำเร็จของกลุ่มธุรกิจที่มีการแข่งขันสูง
ทั้งการพัฒนาในส่วนของสินค้าที่บริษัทดำเนินการผลิต
และมีการขยายขอบเขตการประกอบการของธุรกิจที่มีความเกี่ยวเนื่องกับธุรกิจที่บริษัททำอยู่
โดยมุ่งเน้นการประกอบธุรกิจที่มีความเกี่ยวเนื่องและสามารถสนับสนุนซึ่งกันและกันได้
เป้าหมายของบริษัท สามารถแบ่งแยกตามประเภทของผลิตภัณฑ์และโครงสร้างรายได้ดังนี้

-   หนังสือการ์ตูน : บริษัทต้องการคงความเป็นผู้นำตลาด
    และขยายส่วนแบ่งการตลาดให้เติบโตออกไปอีก

-   หนังสือพ็อคเก๊ตบุ๊คส์ (รวมถึงหนังสือนวนิยายจีนกำลังภายใน) :
    บริษัทมีแผนที่จะขยายการผลิตและเพิ่มจำนวนหนังสือใหม่ให้มากขึ้นโดยเพิ่มความหลากหลายของรูปแบบหนังสือ

-   นิตยสาร : บริษัทได้เริ่มก้าวเข้าสู่ธุรกิจนิตยสารในปี 2547
    และต้องการจะขยายฐานผู้อ่านเพื่อจับกลุ่มลูกค้าใหม่ๆ ที่ยังไม่มีใครเข้าถึงมากนัก
    รวมทั้งต้องการจะขยายจำนวนปกหนังสือ และคุณภาพให้ดีขึ้นไปด้วยกัน

-   สื่อวิทยุ: ด้วยความเป็นผู้เดียวที่ผลิตรายการวิทยุกีฬา บริษัทจึงต้องคงความเป็นผู้นำไว้
    โดยมุ่งเน้นการพัฒนาคุณภาพและขยายฐานผู้ฟังไปทั่วประเทศ
    รวมถึงการเพิ่มบริการเสริมที่จะเป็นแหล่งที่มาของรายได้ เช่นการจัดกิจกรรม SMS
    หรือเกมส์ต่างๆที่ให้ผู้ฟังรายการได้มีส่วนร่วม

-   ร้านหนังสือ Siam Inter Book Friend:
    มุ่งเน้นเพื่อให้เป็นเครือข่ายในการจัดจำหน่ายหนังสือของบริษัท
    และจะขยายสาขาให้ได้มากที่สุดโดยที่มีคุณภาพเป็นที่น่าพอใจด้วย
    โดยจะมีการจัดรูปแบบร้านใหม่ให้มีลักษณะเหมือนๆ กัน

-   การจัดกิจกรรม: บริษัทฯ
    มีความประสงค์ที่จะโปรโมทชื่อของบริษัทให้เป็นที่รู้จักแพร่หลายมากขึ้นโดยการจัดกิจกรรมให้สื่อต่างๆที่บริษัทมีอยู่เป็นที่รู้จักมากขึ้น
    และในขณะเดียวกันก็เป็นการสร้างรายได้ให้กับบริษัทอีกทางหนึ่งด้วย อาทิเช่น
    โชว์จากต่างประเทศ การประกวดมิส Slimming หรือการจัดงาน Book Fair ต่างๆ
    เพื่อสนับสนุนส่งเสริมสินค้าและสื่อที่บริษัทมี

-   สื่อครบวงจร (Multimedia): บริษัทมุ่งหมายที่จะขยายไปสู่ธุรกิจสื่อครบวงจร เช่น
    รายการทีวี ผลิตภาพยนตร์ และการ์ตูน หรือ Animation ต่างๆ ในรูปแบบแผ่น VCD และ
    DVD